Allen den, die disen brief ansehent odˀ hoͤrent lesen, kùnd und vˀgich ich, Lutold zem Tor von Froͤdnow, das ich in namen und an stat des hochˀbornen fùrsten,
mines gnedigen hˀren, hertzog Lùpoltz ze Oͤstˀrich ꝫcꝭ, offenlich ze gerichte sas ze Brugg vor dem Obren Tor an offner, frigen strasse, und da fùr mich in offen,
vˀbannen gericht kament ✳ die erber frow, fro Anna Meistˀlin, die wilent was Ruͤgers Meistˀlis eliche wirtin, mit Hansen Forster, ir liplichen bruͦder
und wissenthaften vogte, ze einem teil, ✳ und der wise, wolbescheiden Johans Schultheis von Griffense, hofmeistˀ ze Kùngsfelt, in namen und an stat
der erwirdigen, geislichen miner gnedigen frowen des jetzgn̄ closters ze Kùngsfelt, der oͧch gewalt hat von inen, ze dem andren teil. ✳ und offnet
do die egenant Anna Meisterlin mit ir fùrsprechen, das si fùr sich und ir erben den egen̄ geislichen frowen ze Kùngsfelt und dem convent gemeinlich
der klosterfrowen und ir nach komen muͦtwilleklich, wolbedachtlich und umbetwugenlich rech und redlich eines ewigen, steten und unwiderruͤfliches
koͧfes wise fùr recht und ledig eigen vˀkoͧft und ze koͧfen geben hat ✳ einen halben mùt kernen geltes ab Heinrichs Bumans teil ab dem far ze Windesch,
den vormals die obgenant Meistˀlin gekoͧft hat von dem jetzgen̄ Buman. den egen̄ halben mùt kernen geltes hat die egen̄ Anna Meistˀlin den
den obgen̄ minen frowen geben umb acht pfunt pfenning stebler mùntz, dero si von den vorgen̄ frowen gar und gentzlich gewert und bezalt ist und
si in ira schinberren und wissenthafften nutz bekert und bewendet hat, des si offenlich vor mir vˀjach in gerichte. und gie do dar die obgen̄ Anna Meisterlin mit Hansen Forster, ir bruͦder und wissenthafften vogte, und gab uf und entzeich sich fùr sich und ir erben des obgen̄ halben mùt kernen geltes fùr recht,
lidig eigen von des gerichtes wegen offenlich an min hand, und vertgot ich do den egn̄ halben mùt kernen geltes in des obgen̄ Johansen Schultheissen hand
in namen und an stat der obgen̄ frowen ze Kùngsfelt von des gerichtes wegen, als urteil gab und erteilt wart uf den eid, und also, das nach miner urfrag
mit gemeiner, gesamnoter urteil uf den eid erteilt wart, das dz vorgeschriben ufgeben, entzihen, vertigen und enpfahen mit aller gewarsami, worten, werken und geberden als recht und redlich beschehen si, das der vorgen̄ koͧf billich kraft und macht haben und war und stete beliben sol nu und hie noch
ewenklich, ane geverde. und gelopt oͧch die vorgn̄ Meisterlin fùr sich und ir erben, des vorgenanten koͧfes recht wer ze sine nach recht, und niemer
do wider ze tuͦnne noch schaffen getan, weder mit worten noch mit werken, mit raͤten noch mit gedaͤten, heimlich noch offenlich, mit enkeinen richtˀn
noch gerichten, geislich̄ noch weltlichn̄, noch ane gericht, noch mit keinen sachen noch fùnden, die jeman erdenken kan oder mag nu und hie noch,
ane geverde. und wan dis alles vor mir in offenem gerichte beschehen ist und ein brief umb dis sach ze geben erteilt wart, so hab ich, vorgenātˀ
Lùtolt ze Tor, min eigen ingesigel von gerichtes wegen offenlich gehenket an disen brief, mir und minen erben unschaͤdlich. hie bi warent und sint
gezùge: Johans Effinger, Johans Schaͤtwi, Johans Moser und Hensli Moser und Heinrich Friker und Ruͦdolf Knonowˀ, burgˀ ze Brugg, und ander
erber lùten vil. dis beschach und wart dirre brief geben an dem nechsten fritag nach sant Hylarien tag in dem jare, do man zalte von
Cristus gebùrte drùzehen hundert und achtzig jar, dar nach in dem andren jare. ✳